Nærsnes

Nærsnes er et tettsted ved Indre Oslofjord i Asker kommune. Navnet Nærsnes er sammensatt av det norrøne mannsnavnet Neriðr og naturformasjonen nes. Det lå historisk i Buskerud amt og fylke. Stedet utgjør som navnet sier et nes som strekker seg mot nord ut i Vestfjorden. På nordvestsiden av neset ligger Nærsnesbukta mellom Nærsnes og Slemmestadåsen–Morberg. 

Nærsnes er kjent for båtbygging, jaktefart, isskjæring, hagebruk og industrivirksomhet. Det finnes to slipp i Nærsnesbukta, Promhavn slipp og Amundsen slipp, samt to havner for fritidsbåter. 

Nærsnes har et lite sentrum ved Sundbyveien, som består av to bygninger med en liten plass foran. Bygningene i sentrum huser henholdsvis en Joker med post i butikk-tjenester og kunstgalleriet Rødfjell. Ute på neset ligger Strandheim leirsted. 

To kilometer sør for sentrum, midt mellom Nærsnes og Båtstø, ligger Ramton Camping og Ramtonholmen.

Barnehager, skole og idrettsanlegg 
På Nærsnes finnes to barnehager og en barneskole. Nærsnes barneskole fra 1978 har per 2023 200 elever. I skolegården finnes flere lekeapparater, samt to fotballbaner, en med asfalt og en med grus.

I tilknytning til skolen ligger Nærsnes og Åros Idrettsforenings klubbhus og en stor fotballbane med gress. Her holdes det hvert år fotballskole for barn i alderen 6–13 år.

Kirke og pinsemenighet 
På Nærsnes ligger Nærsnes kirke som tilhører Slemmestad og Nærsnes menighet. Kirken ble først bygget som et bedehus i 1893, men ble alt i 1900 utvidet til kapell. Kirken fikk dagens form ved en utbygging i 1924–1925. 

Pinsemenigheten Betel Nærsnes ble stiftet i 1888, og er blant de eldste i landet.

Friluftsliv 
På Nærsnes er det gode turmuligheter, flere strender og badeplasser. Nærsnes båthavn har gjestebrygger og også muligheter for bading.

Offentlig kommunikasjon 
Langs fylkesveien gjennom Nærsnes ligger bussholdeplassene Breidablikk, Baarsrudveien, Nærsnes, Baku og Torskeberget. Per 2020 går det buss fra Nærsnes til Oslo én gang i timen.

Historie

Sjøfart og båtbygging 
Nærsnes er et gammelt sjøfartssted med industriell virksomhet fra midten av 1800-tallet, med betydelig båtbygging. Fra 1850 til 1890 ble det bygget rundt femti skuter i Nærsnesbukta. Christian S. Morberg var en av skipsbyggerne. Han begynte å bygge båter allerede i 1844, mest jakter og prammer. «Morberg-jaktene» hadde ord på seg for å seile godt.

Isdammer 
Det ble eksportert store mengder is fra Nærsnes, blant annet til hoffet til dronning Victoria av Storbritannia. Det ble anlagt om lag femten kunstige dammer, og de fleste dammene ligger der fortsatt. Den første dammen ble anlagt på gården Morberg i 1866 av Christoffer Larsen, som kjøpte gården Morberg i 1844. Han ble deretter hetende Christoffer Larsen Morberg. I 1867 ble det inngått avtale om å bygge det som senere skulle hete Schwartsdammen, anlagt mellom Søndre og Nordre Nærsnes. Thorvald Baarsrud skulle bli den store isbaronen på Nærsnes, og han grunnla også Nærsnes teglverk. Baarsrud hadde lagt seg opp kapital fra sjølivet tidligere og sikret seg rettighetene til store deler av Bårsrudtjernet. I 1890 anla han også to isdammer like innenfor Nærsnesbukta. De ble kalt nydammene og ligger der fortsatt. På bruket Bråtaløkka anla Alfred Karlsen to dammer. To mindre dammer ble anlagt på Ramton, hvor det finnes et lite museum om isdriften på Nærsnes. Det ble også anlagt to små dammer ute på Nærsnestangen, som ble kalt Isakdammen og Hagadammen.

Feriested 
Fra slutten av 1800-tallet har Nærsnes også vært et feriested for folk fra Oslo. Det er fremdeles sommerhus i og i nærheten av Nærsnes.

Referanser

Eksterne lenker 
 
 Nærsnes vel
 Nærsnes og Åros Idrettsforening
 Nærsnes Kystbarnehage
 Strandheim Leirsted
 Nærsnes Båtforening
 Røyken Seilforening 
 Røyken Båtforening Graffstranda

Bosetninger i Asker
Grunnkretser i Asker kommune
Tettsteder i Viken